'Blasers laat All Blacks toe om te verneuk'
10 Oktober 2019 05:58
Kieran Read, kaptein van die All Blacks, praat met die wedstrydskeidsregter, Romain Poite, in die Kiwi's se kragmeting met Kanada. Foto: Getty Images.
Nieu-Seeland word as "siniese verneukers" beskryf en die All Blacks se kaptein, Kieran Read, geniet "diplomatieke immuniteit" in die Wêreldbekertoernooi in Japan.
Die voormalige Ierse agtsteman Neil Francis skryf in 'n rubriek vir die Irish Independent die All Blacks "verneuk sonder vrees en met asemrowende sinisme, en skeidsregters laat hulle eenvoudig toe".
Francis, wat tussen 1987 en 1996 in 36 toetse vir Ierland gespeel het, sê oor die All Blacks se sege van 63-0 oor Kanada dat "Nieu-Seeland 20 strafskoppe afgestaan het, waarvan net een toegeken is".
Francis meen ook dat Romain Poite, die skeidsregter, Read van die veld af moes stuur, terwyl Beauden Barrett en Sonny Bill Williams gelukkig was om nie geelkaarte te ontvang nie.
VIDEO ??: Kieran Read could be in hot water after getting penalised for a no-arms tackle in the All Blacks' 63-0 win over Canada at the Rugby World Cup. https://t.co/hrr9rXuOjc pic.twitter.com/A5IQAdbmcK
— ODT Online (@odtnews) October 3, 2019
"Hier het ons 'n kop-eerste-duikslag sonder arms deur Kieran Read op een van die Kanadese. Moet jou nie bekommer nie, Kieran, jy is kaptein van die All Blacks, jy geniet diplomatieke immuniteit," sê Francis.
"In die middel van daardie stukkie spel was Sonny Bill Williams betrokke in 'n komieklike oomblik. Die All Black-senter spring oor die ontkantlyn by die losskrum, maar gooi sy hande in die lug.
"Hierdie spesifieke daad spreek jou outomaties vry van enige oortreding. Die skeidsregter kan jou nie straf nie as jy 'n All Black is wat onkant gaan, maar jou hande in die lug gooi.
"Dit is in die reëlboek – artikel 5, paragraaf 3 van die onkantreël.
"Wat is die nadraai van hierdie klein vinjet? 'n Geelkaart vir Barrett, Read moes waarskynlik 'n rooikaart gekry het en geel vir Williams, met Poite wat 'n strafdrie aan Kanada moes toeken.
"Dit is moeilik genoeg om die All Blacks te klop, maar omdat hulle sonder vrees verneuk en met asemrowende sinisme en skeidsregters hulle eenvoudig toelaat, is dit nóg moeiliker.
"Hulle verneuk, hulle verneuk, en hulle verneuk! En hulle kom keer op keer daarmee weg!"
Francis se kritiek is skreiend, maar hy gee ook toe dat wat van die All Blacks kampioene maak, is hul gewilligheid om die grense van die reëls in 'n groepwedstryd teen baie swakker teenstanders te toets.
"Hulle was bereid om enigiets, absoluut enigiets, te doen in 'n wedstryd wat hulle uiteindelik in elk geval ver sou wen teen amateur-teenstanders, om te verseker dat hulle nie vasval nie.
"Dit, vriende, is die verskil tussen kampioene en die res," sê hy.
Kieran Read hou Pieter-Steph du Toit duidelik in die spanne se WB-kragmeting in Jokohama teë. Foto: Facebook